
A "valószínű lehetetlenségének színpada", avagy a hatvanas évek Kísérleti Stúdiójának a Tárgyak és emberek c. előadása Szilágyi Dezső bábesztétikájának tükrében

Dolgozatomban az Állami Bábszínház működésének azon a periódusát vizsgálom, amelyre a szakirodalom a színház aranykoraként hivatkozik. Ez a megnevezés nemcsak a vendégjátékok magas száma, az egész országra kiterjedő tájelőadások rendszere, vagy Szilágyi Dezső határozott és koncepciózus színházvezetése okán születhetett meg, hanem az ekkoriban rendezett kísérleti előadások és a bennük megnyilvánuló bábesztétikai fordulat miatt is. Az Állami Bábszínház munkatársai (elsősorban az 1960-ban megalakult Bábszínészképző Stúdió hallgatói, illetve néhány hozzájuk csatlakozó idősebb színész, rendező) így egy olyan kísérletező szellemi műhelyet hozhattak létre, amely a hagyományos kőszínházi előadásokhoz képest viszonylagosan nagy szabadságot élvezett.
Kutatásomban a Szilágyi Dezső igazgatása alatt 1960-ban megalakult Kísérleti Stúdió által létrehozott előadásokat, létrejöttük körülményeit vizsgálom. Dolgozatomban amellett érvelek, hogy az előadásokban megjelenő innovatív játéknyelvi elemek mögött egy egységesnek tekinthető, tudatos bábesztétikai koncepció húzódik meg. A Kísérleti Stúdió előadásai hagyományként tekintenek az obrazcovi bábjátékra, s így nem érthetők másként, mint az obraczovi játékhagyománnyal szembeni kritikai számvetésként, tanulmányomban ezért a Szergej Obrazcov, orosz bábművész által képviselt bábesztétika felülírásának kísérleteként mutatom be a Kísérleti Stúdió előadásait.
Vizsgálatom során a Bábuk és emberek I. és a Bábuk és emberek II. után a stúdiósok harmadik előadásblokkját, az 1975-ös Tárgyak és embereket mutatom be a Szilágyi-féle műsorpolitika tükrében.



